
A jezsuita lelkigyakorlat és a zen meditáció közös vonásai, eltérései

Kulcsszavak: jezsuita; zen; kereszténység; buddhizmus; kontempláció
Dolgozatomban két, látszólag meglehetősen különböző vallási irányzat spirituális gyakorlatát vizsgálom meg, az egyik a zen buddhista meditáció, a másik pedig a jezsuita kontemplatív imamód. Az elemzés során a következő kérdésekre fogok választ keresni: melyek azok a módszerek, amelyekkel e két vallási irányzat kifejti hatását az egyénre, és ezek miért olyan hatásosak? Ezt követően arra a kérdésre igyekszem választ adni, hogy vajon azonosnak tekinthetőek-e e két vallási irányzat célkitűzései.
Ehhez először röviden tisztázom a buddhista meditáció és a keresztény kontemplatív imamód közti különbségeket, majd megvizsgálok két-két zen és jezsuita gyakorlatot. Annak érdekében, hogy a két spirituális út alapjait lefektessem, mindkét esetben az alapítók, nevezetesen Bódhidharma és Loyolai Szent Ignác gyakorlatát fogom elemezni. Ahhoz pedig, hogy röviden bemutathassam a gyakorlatuk felekezeten belüli fejlődését, és aktualizáljam a vizsgálat tárgyát, egy modernkori zen mester, Thích Nhất Hạnh és egy szintén modern jezsuita szerzetes, Jálics Ferenc gyakorlatát fogom megvizsgálni. Mindezek alapján összevetem e két irányzat spirituális útját, kiemelem a lényegi hasonlóságokat és különbségeket, majd röviden bemutatom a két irányzat gyakorlatában felfedezhető fokozatosság pszichológiai okait.
Állításom szerint a zen meditáció és a jezsuita kontemplatív imamód közös nevezőre hozható, amely az értelem gondolati tevékenységek fokozatos elcsendesítésében és az egyszerű, intuitív szemlélődés előtérbe helyezésében látható. Mindkét út a gondolatokhoz, egyúttal a testhez és a környezethez való ragaszkodásban látja az egyéni élet kiteljesedésének gátjait. Ennek megszüntetésére mind a meditáció mind a szemlélődő imamód az egyének belső állapotára nézve szinte azonos hatással bírnak.



